**ELŐTERJESZTÉS**

**Szombathely Megyei Jogú Város Közgyűlésének**

**2023. október 26-i ülésére**

**Javaslat egyes önkormányzati rendeletekkel kapcsolatos döntések meghozatalára**

1. **Javaslat az elhagyott hulladék felszámolásáról és a közterületek tisztán tartásáról szóló önkormányzati rendelet megalkotására**

A hulladékról szóló 2012. évi CLXXXV. törvény (a továbbiakban: Hulladéktv.) 35. § (1) bekezdésében és 88. § (4) bekezdésében hatalmazta fel a helyi önkormányzatok képviselő-testületét, hogy rendeletben szabályozzák az önkormányzati hulladékgazdálkodási közfeladatra, a közfeladat ellátásának rendjére és módjára vonatkozó szabályokat. A Tisztelt Közgyűlés a fenti felhatalmazások alapján alkotta meg a hulladékgazdálkodási közszolgáltatás igénybevételének rendjéről szóló 48/2013. (XII.5.) önkormányzati rendeletét (a továbbiakban: Hull. rend.).

A Hulladéktv. módosításának eredményeként 2023. július 1. napjától az állami felelősség körébe került a hulladékgazdálkodási közszolgáltatás megszervezésének és ellátásának feladata, vagyis a lakossági hulladék elszállítása állami feladat lett. Az önkormányzatoknak ezzel kapcsolatos jogszabályalkotási kötelezettsége, illetve felhatalmazása is megszűnt, azonban a Magyarország helyi önkormányzatairól szóló 2011. évi CLXXXIX törvény 13. § (1) bekezdés 5. pontjában foglalt köztisztasági feladatok ellátásával összefüggő kötelezettségei – az elhagyott hulladék felszámolása, valamint a közterület tisztán tartása – továbbra is önkormányzati feladatkörben maradtak.

Fentiek alapján szükségessé vált a Hull. rend. hatályon kívül helyezése, valamint új önkormányzati rendelet megalkotása, amely tartalmazza az elhagyott hulladék felszámolásához szükséges helyi intézkedések körét, valamint a közterület tisztán tartására vonatkozó részletes szabályokat. Az előterjesztéshez csatolt rendelettervezet a felhatalmazásnak megfelelő szabályokat tartalmazza.

A környezet védelmének általános szabályairól szóló 1995. évi LIII. törvény 48. § (3) bekezdésében foglaltak alapján a települési önkormányzat környezetvédelmi tárgyú rendeleteinek, határozatainak tervezetét az illetékes környezetvédelmi igazgatási szervnek véleményezésre megküldi. A környezetvédelmi igazgatási szerv szakmai véleményéről harminc napon belül tájékoztatja a települési önkormányzatot. Tájékoztatom a Tisztelt Közgyűlést, hogy a rendelettervezet megküldésre került a Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztálynak. A Főosztály által megfogalmazott vélemény a Közgyűlés ülésén kerül ismertetésre.

1. **Javaslat a közterület használatának szabályairól szóló 2/2011. (I.31.) önkormányzati rendelet módosítására**

A Hull. rend. hatályon kívül helyezésével megvizsgálásra került, nem tartalmazott-e olyan szabályokat, amelyek más felhatalmazás alapján megalkotva megtarthatóak lennének a helyi jogrendszer részeként. A Hull. rend. 5. § (7)-(8) bekezdése tartalmazta a hulladékgyűjtő edények közterületen történő elhelyezésére vonatkozó alábbi szabályokat:

*„Az ingatlanhasználó a hulladékgyűjtő edényeket elsősorban az általa használt ingatlanon belül köteles elhelyezni. Közterületen történő tartós elhelyezés esetén közterület használatához az ingatlanhasználó előzetesen kezelői hozzájárulást köteles beszerezni. Nem tekinthető tartós elhelyezésnek, ha a hulladékgyűjtő edényt csak az ürítés céljából helyezik el a közterületen. Az e rendelet hatályba lépése előtt közterületen tartósan elhelyezett gyűjtőedények esetében– amennyiben köztisztasági és közegészségügyi érdekeket az elhelyezés nem sért– új kezelői hozzájárulás beszerzése nem szükséges. Az így elhelyezett lévő hulladékgyűjtők környékének tisztántartásáról az ingatlanhasználók folyamatosan kötelesek gondoskodni.*

*Az ingatlanhasználó a gyűjtőedényeket kizárólag a közszolgáltatás körébe tartozó hulladék elszállítása céljából helyezheti ki a közterületre. Az ingatlanhasználó a települési hulladék elszállítását követően – még a szállítás napján – köteles a gyűjtőedényt a közterületről eltávolítani.”*

Az épített környezet alakításáról és védelméről szóló 1997. évi LXXVIII. törvény 54. § (5) bekezdésében foglalt szabály alapján *„a közterület rendeltetésére és használatára jogszabály további szabályokat állapíthat meg.”* Fentiek alapján alkotta meg a Tisztelt Közgyűlés a közterület használatának szabályairól szóló 2/2011. (I.31.) önkormányzati rendeletét (a továbbiakban: Közter. rend.).

A Hull. rend. fenti rendelkezései ugyan a hulladékgazdálkodási közszolgáltatással összefüggésben kerültek megállapításra, de ténylegesen a hulladékgyűjtő edények közterületen történő elhelyezésére, vagyis kifejezetten a közterület használatára vonatkozóan megállapított szabályok, amelyek megtartása továbbra is indokolt, és annak megalkotására vonatkozóan a Tisztelt Közgyűlés törvényben kapott felhatalmazással rendelkezik, így a Közter. rend. fentiekkel történő kiegészítésére teszek javaslatot.

A Tisztelt Közgyűlés 2023. szeptember 28-i ülésén hangzott el az a képviselői javaslat, hogy kerüljön megvizsgálásra, a Közterület-felügyelet eljárása során a Közter. rend. alapján elszállítható járművek közé tartoznak-e a forgalomból ideiglenesen vagy véglegesen kivont járművek.

A Közter. rend. jelenleg hatályos, 18. §-ában foglalt szabálya értelmében *„azt a 6. § (1) bekezdés j) pontjában és 17. § (3) bekezdésében meghatározott járművet, amelynek tulajdonosa egyelőre ismeretlen, illetve amelyet tulajdonosa (üzemben tartója) a 17. § (3) bekezdésben meghatározott tilalom ellenére tárol a közterületen, a rendőrség, illetve a közterület-felügyelet által az értesítés elhelyezésétől számított 10 napos határidő leteltét követően a rendőrség, valamint a közterület-felügyelet a jármű tulajdonosa (üzemben tartója) költségére és veszélyére, az e célra kijelölt helyre külső közreműködő bevonásával elszállítathatja. Az elszállított jármű közterületen történő ismételt tárolása csak üzemképes, forgalomra alkalmas állapotban történhet.”*

A Közter. rend. 6. § (1) bekezdés j) pontja alapján *„nem köthető közterület-használati szerződés mezőgazdasági, vízi járművek, mezőgazdasági vontató, lassú jármű, pótkocsi, műszakilag üzemképtelen gépjárművek, munkagépek, gépkocsi vontató, nyerges vontató vontatmányok, valamint a 3,5 t össztömeget meghaladó járművek közterületen történő tárolására.”*

A Közter. rend. 17. § (3) bekezdése alapján *„tilos a 6. § (1) bekezdés j) pontban meghatározott járművet, továbbá üzemképtelen, vagy a közúti közlekedésben való részvételre alkalmatlan járművet főútvonalon, járdán, járdaszigeten, erdőben, zöldterületen, egyéb közterületen tárolni.”*

A „közúti közlekedésben való részvételre alkalmatlan” feltétel magában foglalja azt az esetet, amikor a jármű nincs forgalomba helyezve, hiszen a közúti közlekedési igazgatási feladatokról, a közúti közlekedési okmányok kiadásáról és visszavonásáról szóló 326/2011. (XII.28.) Korm. rendelet 42. § (1) pontja alapján *„a közúti közlekedés szabályairól szóló rendeletben meghatározott járművel – kivéve a trolibuszt, a villamost, a kerékpárt, a két- és háromkerekű segédmotoros kerékpárt, az állati erővel vont járművet, a kézikocsit – közúti forgalomban akkor lehet részt venni, ha forgalomba helyezték, vagy ideiglenes forgalomban tartását engedélyezték”*.

A járművek forgalomból történő, ideiglenes, valamint végleges kivonása gyakran előforduló eset, arra sor kerülhet kérelemre, valamint hivatalból is, több különböző indokból. A jogalkotói szándék egyértelműen az, hogy bármelyik esetről legyen is szó, az ilyen járművek ne foglalják a közterületet, és ezzel ne vegyenek el helyet forgalomban lévő járművek elől. Bár a fentiek alapján a Közter. rend.-et a Korm. rendelettel együttesen értelmezve jelenleg is lehetséges a forgalomból ideiglenesen vagy véglegesen kivont járművek elszállítása, az egyértelmű jogalkalmazás érdekében javaslatot teszek arra, hogy a Közter. rend. kiegészítésre kerüljön úgy, hogy önmagában értelmezve is magába foglalja a forgalomból ideiglenesen vagy véglegesen kivont járműveket.

Az előterjesztéshez csatolt rendelettervezet a Közter. rend. fentiekhez szükséges módosításait tartalmazza.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezik a rendelet-módosítások tervezetei mellett a tervezethez fűzött előzetes hatásvizsgálatok és indokolások.

Kérem a Tisztelt Közgyűlést, hogy az előterjesztést megtárgyalni és a rendeleteket megalkotni szíveskedjék.

**Szombathely, 2023. október „ ”.**

**(: Dr. Nemény András :)**